Nege dood in twee botsingsFoto: ER24 Nege mense is dood en sewe beseer in twee botsings wat onderskeidelik in die Vrystaat en Wes-Kaap plaasgevind het. ŉ Bakkie en ŉ motor het Sondag in die vroeë oggendure op die N8 in die omgewing van Bloemspruit gebots. Russel Meiring, woordvoerder van ER24, het gesê paramedici het omstreeks 02:30 op die toneel aangekom en die bakkie op sy dak langs die pad aangetref en die motor ŉ ent verder af in die pad. Vier vroue en ŉ man wat in die ligte voertuig gery het, is op die toneel dood verklaar. Die bestuurder van die bakkie was in ŉ ernstige toestand in die wrak vasgekeer. “Daar moes meganiese toerusting gebruik word om die man uit die wrak te bevry. Hy is hierna op die toneel behandel voordat hy na ŉ nabygeleë hospitaal geneem is vir verdere mediese behandeling.” Volgens Meiring het die motor glo verskeie kere gerol en is die insittendes uit die motor geslinger. Hillary Mophethe, woordvoerder van die departement van polisie, paaie en vervoer, het gesê die bestuurder van die VW Amarok-bakkie het glo aan die verkeerde kant van die pad gery en reg van voor teen die VW Polo gebots. Intussen is vier mense dood en ses beseer in ŉ botsing tussen ŉ bakkie en ŉ motor op die R301 in Franschhoek. Drie mans en ŉ vrou is op die toneel dood verklaar. Die beseerdes is op die toneel behandel voordat hulle na nabygeleë hospitale geneem is vir verdere behandeling. Foto: ER24